钦定古今图书集成/明伦汇编/宫闱典/第134卷 > 王承恩
## 钦定古今图书集成/明伦汇编/宫闱典/第134卷 > 王承恩

按《明外史宦官传》：“承恩，太监曹化淳名下也，累官司
礼秉笔太监。崇祯十七年三月，李自成犯阙，帝命承
恩提督京营。是时事势已去，城陴守卒寥寥，贼架飞
梯攻西直、平则、德胜三门。而自成设座彰义门外，秦、
晋二王左右席地坐。太监杜勋者，镇宣府，降贼方侍
自成，呼城上人请入城见帝。承恩与监视太监曹化”
淳等缒之上，同入大内。勋盛称贼势，请上自为计。诸
内臣请留勋，勋曰：“贼挟二王为质，不反则二王危。”乃
纵之出。复缒下语守城诸珰曰：“吾曹富贵固在也。”兵
部尚书张缙彦奏言“化淳等将贼，勋夜缒入，疑有奸，
乞立赐推问。”帝召对手书，遣缙彦上城按之。缙彦诘
勋安在，化淳等云：“勋事已奏闻。”拂衣径去。承恩见贼
坎墙，急发炮击之，连毙数人，而化淳等饮酒自若。帝
召承恩，令亟整内官，备亲征晡。时彰义门启，贼尽入。
或曰“化淳献之。”夜分，内城陷。天将曙，帝崩于寿皇亭，
承恩即自缢其下。福王时，谥忠愍。

本朝赐地六十亩、建祠立碑旌其忠、附葬故主陵侧。
初帝疑廷臣不足办贼、悉以内侍分守各镇、监视九
门。迨贼至、各镇及守门诸大珰皆降。无何、我

大清兵大破自成于山海关。自成奔入京，令群贼各
执守城白杨杖，尽逐诸内竖，无贵贱皆号泣，徒跣败，
面流血，走出京城门。贼遂梱载诸珰及勋戚大臣家
金帛珠宝以亿万计，亟西遁。